《瑶台第一层 芙蓉山馆销寒第三集分题吴彩鸾写韵图》
清代·杨芳灿

写出蕊珠，仙子展、银光点素毫。娇鬟低亚，八千韵字，纤指能钞。

灵书留秘籍，想簪花、绝世丰标。痴憨甚，从旁袖手，却笑文箫。

萧条。佣书生计，便神仙、也觉无憀。笔床尘冷，砚池波涸，情障难销。

上清沦谪久，倩青禽、传语蓝桥。盼三霄。怅眠蚕字灭，跨虎人遥。

作者简介：（1754—1816）江苏金匮人，字才叔，号蓉裳。乾隆四十二年拔贡生。历官甘肃伏羌知县、灵州知州，有能名。入为户部员外郎。工骈文诗词。有《直率斋稿》、《芙蓉山馆诗词稿》、《芙蓉山馆骈体文》等。生卒均在十二月中。